Na temelju članka 36. Zakona o poljoprivredi („Narodne novine“ broj 118/18), članka 7. Pravilnika o državnim potporama poljoprivredi i ruralnom razvoju („Narodne novine“ broj 72/17), Programa korištenja sredstava od raspolaganja poljoprivrednim zemljištem u vlasništvu države za Općinu Bizovac za 2019. godinu (“Službeni glasnik Općine Bizovac ” broj 6/18) te članka 32. točka 21. Statuta Općine Bizovac („Službeni glasnik Općine Bizovac“ broj 3/09, 2/13, 2/18 i 6/18), Općinsko vijeće Općine Bizovac na 18. sjednici 6. lipnja 2019. godine, donosi

**PROGRAM POTPORA U POLJOPRIVREDI**

**OPĆINE BIZOVAC ZA RAZDOBLJE 2019.- 2021. GODINE**

1. **OPĆE ODREDBE**

Članak 1.

1. Ovim Programom utvrđuju se aktivnosti u poljoprivredi za koje će Općine Bizovac u razdoblju od 2019.- 2021. godine dodjeljivati potpore male vrijednosti u poljoprivredi te kriteriji i postupak dodjele.
2. Potpore podrazumijevaju dodjelu bespovratnih novčanih sredstava planiranih u Proračunu Općine Bizovac za 2019. godinu i projekcijama za 2020. i 2021. godinu.

Članak 2.

1. Potpore male vrijednosti u poljoprivredi dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) broj 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru proizvodnje –u daljnjem tekstu: Uredba de minimis.
2. Sukladno članku 1. Uredbe de minimis, ovaj se Program primjenjuje na potpore dodijeljene poljoprivrednim gospodarstvima (u daljnjem tekstu: Korisnici) u sektoru primarne poljoprivredne proizvodnje, uz iznimku:
3. potpora čiji je iznos određen na temelju cijene ili količine proizvoda stavljenih na tržište,
4. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
5. potpora uvjetovanih korištenjem domaćih umjesto uvoznih proizvoda.
6. Sukladno članku 2., točka 2. Uredbe 1408/2013 pod pojmom ʺjedan poduzetnikʺ obuhvaćena su sva poduzeća koja su u najmanje jednom od sljedećih međusobnih odnosa:
7. jedno poduzeće ima većinu glasačkih prava dioničara ili članova u drugom poduzeću;
8. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
9. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
10. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.
11. Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Članak 3.

Najvažniji ciljevi ovog „Programa potpora u poljoprivredi Općine Bizovac za razdoblje 2019.- 20121. godine su:

* bolje korištenje poljoprivrednih površina u svrhu povećanja primarne poljoprivredne proizvodnje i podizanja stupnja prerade poljoprivrednih proizvoda kroz proizvodnju hrane,
* povećanje konkurentnosti obiteljskih gospodarstva,
* podizanje kvalitete života i proširenje gospodarskih programa na cijelom području Općine Bizovac.

Članak 4.

1. Ukupan iznos potpora de minimis koji je dodijeljen jednom Korisniku ne smije prijeći iznos od 20.000,00 EUR-a tijekom trogodišnjeg fiskalnog razdoblja.
2. Gornja granica iz stavka 1. ovog članka primjenjuje se bez obzira na oblik potpora de minimis ili na cilj koji se namjerava postići neovisno o tome financira li se potpora u cijelosti ili djelomično iz sredstava koja su podrijetlom iz Unije.
3. Razdoblje od tri fiskalne godine utvrđuju se na temelju fiskalnih godina koje Korisnik primjenjuje u Republici Hrvatskoj.

Članak 5.

1. Korisnici mjera iz ovog Programa mogu biti poljoprivredna gospodarstva upisana u Upisnik poljoprivrednih gospodarstava sa sjedištem odnosno prebivalištem na području Općine Bizovac, a koji imaju poljoprivrednu površinu, stoku ili poljoprivrednu proizvodnju za koju traže subvenciju primarno na području Općine Bizovac, te upisanu u Upisnik poljoprivrednih gospodarstava.
2. Poljoprivredno gospodarstvo je proizvodno-gospodarska jedinica koja se bavi poljoprivredom, a djeluje kao trgovačko društvo koje je pretežito u privatnom vlasništvu, obrt ili zadruga ako je registrirana za obavljanje poljoprivredne djelatnosti te kao seljačko gospodarstvo ili obiteljsko poljoprivredno gospodarstvo, a upisano je u Upisnik poljoprivrednih gospodarstava.
3. Korisnici mjera ne mogu koristit mjeru iz Programa za troškove i aktivnosti za koje su već koristili mjere iz Programa Općine Bizovac ili nekog drugog izvora, odnosno ne smije doći do duplog financiranja.
4. Korisnici mjera moraju udovoljavati i ostalim uvjetima propisanim po pojedinim mjerama.
5. **POTPORE U POLJOPRIVREDI**

Članak 6.

1. Mjere potpora su:

* Mjera 1: Potpora plasteničkoj proizvodnji cvijeća, povrća, voća, gljiva i ljekovitog bilja ̧
* Mjera 2: Potpora proizvodnji meda,
* Mjera 3: Potpora za početnike u primarnim poljoprivrednim djelatnostima
* Mjera 4: Sufinanciranje troškova osiguranja ratarskih, voćarskih i povrtlarskih kultura od nepovoljnih vremenskih uvjeta,
* Mjera 5: Potpora za nabavu i postavljanje sustava za navodnjavanje, opreme za drenažu zemljišta i strojeva za obradu tla
* Mjera 6: Potpora za nabavu i postavljanje sustava za zaštitu višegodišnjih nasada od tuče i divljači
* Mjera 7: Potpore za nabavu voćnih sadnica,
* Mjera 8: Potpore za edukaciju i stručno usavršavanje poljoprivrednika,
* Mjera 9: Potpora pripreme projekata za financiranje iz fondova Europske unije ili natječaja koje raspisuju ministarstva RH
* Mjera 10: Analiza tla i poboljšanje kvalitete poljoprivrednih površina,
* Mjera 11: Potpora za ekološku proizvodnju poljoprivrednih i prehrambenih proizvoda,
* Mjera 12: Potpora uvođenju standarda u proizvodnju ( certifikacija ),

1. Ovlašćuje se općinski načelnik da u slučaju potrebe, tijekom godine može donijeti odluku o preraspodjeli sredstava unutar mjera 1-12, s tim da ukupan iznos sredstava za potpore ne prelazi iznos planiran proračunom za tekuću godinu.

**MJERA 1**: Potpora plasteničkoj proizvodnji cvijeća, povrća, voća, gljiva i ljekovitog bilja

Uvjeti za dodjelu potpore :

* Potpore po ovoj mjeri odobravaju se fizičkim i pravnim osobama koje obavljaju registriranu djelatnost primarne poljoprivredne proizvodnje u plastenicima na svojim obiteljskim gospodarstvima i to na površini većoj od 300 m² za proizvodnju voća, povrća, cvijeća, gljiva te raznog ljekovitog bilja i površini do 100 m² za proizvodnju presadnica cvijeća.
* Navedene površine moraju biti upisane u ARKOD sustav.
* Prebivalište i sjedište obiteljskog gospodarstva ili obrta mora biti na području Općine Bizovac.
* Fizička ili pravna osoba mora biti upisana u upisnik poljoprivrednih gospodarstava i imati svoj matični broj.
* Fizička ili pravna osoba mora biti vlasnik ili posjednik parcele za koju se traži potpora ili mora imati ugovor o zakupu parcele.
* Fizička ili pravna osoba ne smije imati nepodmirenih obveza prema Općine Bizovac, te poslovanje mora obavljati putem žiro računa.
* Potpora će se odobriti korisniku za:

1. Nabavu novih plastenika
2. Nabavu opreme za plastenike
3. Nabavu sistema grijanja
4. Nabavu sadnica i sadnog materijala.

Maksimalan iznos sredstava potpore po jednom korisniku iznosi do 90 % od ukupne

vrijednosti izvršenog ulaganja, a najviše do 10.000,00 kn po korisniku godišnje.

**MJERA 2** : Potpora proizvodnji meda

Uvjeti za dodjelu potpore:

* Potpora se dodjeljuje fizičkoj ili pravnoj osobi koja se bavi proizvodnjom meda, a ima prebivalište ili sjedište na području Općine Bizovac.
* Proizvođač mora biti registriran pri Hrvatskom pčelarskom savezu
* Korisnik potpore za iste prihvatljive troškove za koje je dobio potporu po ovom programu ne može zatražiti niti dobiti potporu iz Nacionalnog pčelarskog programa za razdoblje od 2019. do 2020. godine.

Potpora će se odobriti korisniku za nabavku opreme za proizvodnju meda i sredstava za prehranu pčela (3 kg šećerno-medne pogače ili konzumnog šećera po košnici).

Maksimalan iznos sredstava potpore po jednom korisniku iznosi do 90 % od ukupne vrijednosti izvršenog ulaganja, a najviše do 5.000,00 kn po korisniku godišnje.

**MJERA 3:** Potpora za početnike u primarnim poljoprivrednim djelatnostima

Uvjeti za dodjelu potpore:

* Korisnik potpore po prvi puta započinje sa samostalnom poljoprivrednom djelatnošću u godini za koju se potpora dodjeljuje
* Sjedište djelatnosti mora biti na području Općine Bizovac.

Potpora se ne odobrava korisniku ukoliko se radi samo o promjeni nositelja OPG-a ( prebacivanje OPG-a s dosadašnjeg nositelja na drugu osobu pod istim MIPG brojem).

Potpora će se odobriti korisniku za nabavku opreme, strojeva ili drugih potreba za početak obavljanja djelatnosti.

Maksimalan iznos sredstava potpore po jednom korisniku iznosi do 90 % od ukupne vrijednosti izvršenog ulaganja, a najviše do 15.000,00 kn po korisniku godišnje.

**MJERA 4:** Sufinanciranje troškova osiguranja ratarskih, voćarskih i povrtlarskih kultura od nepovoljnih vremenskih uvjeta

Uvjet za dodjelu potpore:

* Sufinanciranje premije osiguranja od mogućih šteta u proizvodnji u poljoprivredi odobrit će se poljoprivrednom gospodarstvu koje ima zaključenu policu osiguranja od rizika mogućih elementarnih nepogoda.
* Sjedište djelatnosti mora biti na području Općine Bizovac.
* Svaki osiguranik sam odabire osiguravatelja, odnosno osiguravajuće društvo kod kojeg će zaključiti policu osiguranja.
* Potpora se odobrava poljoprivrednicima upisanim u Upisnik poljoprivrednih gospodarstava u visini od 70% iznosa uplaćene premije. Najviši iznos sufinanciranja premije osiguranja po jednom poljoprivrednom gospodarstvu može iznositi maksimalno 5.000,00 kn.

**MJERA 5:** Potpora za nabavu i postavljanje sustava za navodnjavanje, opreme za drenažu zemljišta i strojeva za obradu tla

Uvjet za dodjelu potpore:

* Pravo na potporu za nabavu i postavljanje opreme i uređaja za navodnjavanje u biljnoj proizvodnji ostvaruje se za min. površinu od 0,5 ha trajnog nasada, odnosno min. 1.000 m2 za uzgoj povrtlarskih kultura, voća, cvijeća, ljekovitog bilja i dr. kultura na otvorenom, a 300 m2 u zaštićenom prostoru.
* Navedene površine moraju biti upisane u ARKOD sustav.

Potpora se odobrava poljoprivrednicima upisanim u Upisnik poljoprivrednih Gospodarstava za kopanje ili bušenje bunara, nabavu sustava za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje), strojeva za obradu tla, oprema za drenažu zemljišta, u iznosu do 50% nabavne cijene po priloženim računima odnosno najviše do iznosa 10.000,00 kn.

**MJERA 6.** Potpora za nabavu i postavljanje sustava za zaštitu višegodišnjih nasada od tuče i divljači

Uvjet za dodjelu potpore:

Poljoprivredno gospodarstvo koje nabavi i postavi sustav zaštite od tuče i divljači na površini od najmanje 0,2 ha višegodišnjeg nasada. Potpora se odobrava poljoprivrednicima upisanim u Upisnik poljoprivrednih gospodarstava u visini do 50% dokumentiranih troškova, a najviše u iznosu do 5.000,00 kn po poljoprivrednom gospodarstvu.

**MJERA 7.** Potpore za nabavu voćnih sadnica

Uvjet za dodjelu potpore:

Poljoprivredno gospodarstvo koje nabavi i posadi voćne sadnice preporučenih sorti za područje Općine Bizovac na najmanjoj površini od 0,5 ha.

Potpora se odobrava u visini do 50% dokumentiranih troškova, a najviše u iznosu do 5.000,00 kn po poljoprivrednom gospodarstvu.

**MJERA 8:** Potpore za edukaciju i stručno usavršavanje poljoprivrednika

Uvjet za dodjelu potpore:

* Potpora za edukaciju i stručno usavršavanje člana obiteljskog poljoprivrednog gospodarstva odobrit će se za troškove školovanja i sudjelovanja na edukaciji i stručnom usavršavanju poljoprivrednih proizvođača.
* Potpora se odobrava u visini do 50% stvarnih troškova tj. cijene školarine a najviše do 5.000,00 kn po korisniku.

**MJERA 9:** Potpora pripreme projekata za financiranje iz fondova Europske unije ili natječaja koje raspisuju ministarstva RH

Uvjet za dodjelu potpore:

* Potpora se odobrava poljoprivrednicima s područja Općine Bizovac upisanim u Upisnik poljoprivrednih gospodarstava za dokumentirane troškove pripreme projekata povezanih s primarnom poljoprivrednom proizvodnjom za financiranje iz fondova Europske unije ili putem natječaja koje raspisuju ministarstva u RH, a koji obuhvaćaju naknade za konzultante, poslovne planove i studije izvedivosti kao i ostalu dokumentaciju potrebnu za aplikaciju na natječaj za korištenje sredstava iz fondova Europske unije ili natječaj koji raspisuje ministarstvo RH.
* Potpora se odobrava u visini do 50% dokumentiranih troškova, a najviše u iznosu do 10.000,00 kn.

**MJERA 10:** Analiza tla i poboljšanje kvalitete poljoprivrednih površina

Uvjeti za dodjelu potpore:

* Potpora se odobrava poljoprivrednicima s područja Općine Bizovac upisanim u Upisnik poljoprivrednih gospodarstava za poboljšanje kvalitete poljoprivrednih površina i provedbe mjera vezanih za otklanjanje utvrđenih nedostataka ( kalcizacija i slično)
* Potpora se odobrava u visini do 50% dokumentiranih troškova, a najviše u iznosu do 3.000,00 kn po poljoprivrednom gospodarstvu.

**MJERA 11:** Potpora za ekološku proizvodnju poljoprivrednih i prehrambenih proizvoda

Uvjeti za dodjelu potpore:

* Potpora se odobrava poljoprivrednicima s područja Općine Bizovac upisanim u Upisnik proizvođača u ekološkoj proizvodnji poljoprivrednih i prehrambenih proizvoda, s ciljem poticanja ekološke poljoprivredne proizvodnje.
* Potpora se odobrava za troškove stručnog nadzora i ocjenjivanja sukladnosti u visini do 50% dokumentiranih troškova, a najviše u iznosu do 10.000,00 kn po poljoprivrednom gospodarstvu.

**MJERA 12:** Potpora uvođenju standarda u proizvodnju ( certifikacija )

Uvjeti za dodjelu potpore:

* Potpora se odobrava poljoprivrednicima s područja Općine Bizovac upisanim u Upisnik poljoprivrednih gospodarstava za dokumentirane troškove uvođenja standarda u proizvodnju, certifikacija i održavanje uvedene norme, a radi boljeg plasmana i kvalitete proizvoda.
* Potpora se odobrava u visini do 50 % dokumentiranih troškova, a najviše u iznosu do 5.000,00 kn po poljoprivrednom gospodarstvu.

1. **POTREBNA DOKUMENTACIJA I POSTUPAK DODJELE POTPORE**

Članak 7.

1. Potpore iz ovog Programa dodjeljuju se putem natječaja.
2. Obavijest o raspisivanju natječaja biti će objavljena u dnevnim novinama, a tekst natječaja na web stranici Općine Bizovac www.općina bizovac.hr i oglasnoj ploči Općine.
3. Odluku o raspisivanju natječaja donosi općinski načelnik za svaku proračunsku godinu.

Članak 8.

1. Potpore se dodjeljuju na temelju provedenog natječajnog postupka i kriterija propisanih ovim Programom za svaku pojedinu mjeru.
2. Zahtjevi za potpore podnose se na obrascima koje će za natječaj pripremiti Jedinstveni upravni odjel Općine Bizovac.
3. Nepotpuni zahtjevi i zahtjevi predani izvan rokova propisanim natječajem neće se razmatrati.
4. Potrebna dokumentacija uz prijavu na natječaj bit će specificirana u samom tekstu natječaja.
5. Općine Bizovac može od prijavitelja na natječaj zatražiti dodatnu dokumentaciju radi provjere dokaza o ispunjavanju uvjeta natječaja za dodjelu potpore iz ovog Programa.
6. Za korisnike potpora koji su u sustavu PDV-a troškovi PDV-a nisu prihvatljivi za odobravanje potpore.

Članak 9.

1. Postupak obrade podnesenih zahtjeva provodi Povjerenstvo za potpore u poljoprivredi koga čine predsjednik i četiri člana koje imenuje općinski načelnik.
2. Povjerenstvo se sastaje svaki drugi mjesec počevši od dana objave natječaja. Nakon provjere pristiglih zahtjeva na natječaj, Povjerenstvo sastavlja listu prijedloga za dodjelu potpora. Temeljem sastavljene liste prijedloga za dodjelu potpora, općinski načelnik donosi odluku o isplati potpora.
3. Po donošenju odluke o isplati odobrenih potpora, sudionicima će ista biti dostavljena, te će biti objavljena na oglasnoj ploči i web stranici Općine Bizovac [www.općina](http://www.općina) bizovac.hr.
4. Ugovor s Korisnicima kojima je potpora odobrena u ime Općine Bizovac potpisuje općinski načelnik.
5. Odobrena potpora isplaćuje se na IBAN korisnika potpore.

Članak 10.

1. Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine, te se ta gornja granica primjenjuje bez obzira na oblik ili svrhu potpore.
2. Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.
3. Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.
4. **KONTROLA PRIMATELJA POTPORA**

Članak 11.

1. Korisnik potpore odnosno podnositelj zahtjeva podložan je nadzoru Općine Bizovac u cilju dodatne provjere istinitosti podataka i usklađenosti zahtjeva i stanja na terenu.
2. Ukoliko je korisnik potpore odnosno podnositelj zahtjeva priložio neistinitu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju na terenu, od korisnika potpore će se zatražiti povrat dobivenih sredstava u proračun, a zahtjev će mu biti odbijen.
3. **POVRAT SREDSTAVA**

Članak 12.

1. Ako korisnik potpore uslijed okolnosti propisanih člankom 11. ovoga Programa ne izvrši povrat sredstava u zadanom roku, pokrenut će se postupak prisilne naplate sa računa korisnika potpore.
2. Osim toga podnositelj zahtjeva odnosno korisnik potpore bit će isključen iz postupaka dodjele svih općinskih potpora u poljoprivredi u sljedećih pet (5) godina.
3. **ZAVRŠNE ODREDBE**

Članak 13.

Financijska sredstva za potpore u poljoprivredi i ruralnom razvoju na području Općine Bizovac za 2019. godinu osiguravaju se u Proračunu Općine Bizovac sukladno financijskim mogućnostima i likvidnosti Proračuna.

Članak 14.

Korisnik potpore male vrijednosti mora davatelju državne potpore dati izjavu o iznosima dodijeljenih potpora male vrijednosti u sektoru poljoprivrede iz drugih izvora sukladno Uredbi deminimis.

Članak 15.

Ovaj Program objavit će se u „Službenom glasniku Općine Bizovac“.

OPĆINSKO VIJEĆE OPĆINE BIZOVAC

KLASA: 320-01/19-01/4

URBROJ: 2185/03-19-1

Predsjednik općinskog vijeća

Bizovac, 6. lipnja 2019. Milan Kranjčević, v.r.

----------